**Rekomendacijos mokytojams**

Pravesti žaidimus pertraukų metu. Žaidimų dėka gerėja vaiko savikontrolė, dėmesio koncentracija, kas gali žymiai pagerinti mokymosi rezultatus.

Kadangi jau yra įrodyta, jog ir aplinka veikia žmogaus elgesį, tad sukuriant atitinkamą aplinką pertraukų metu, tai veiktų ir probleminį elgesį turinčius vaikus teigiamai. Tuo pačiu tai padėtų gerinti vaikų tarpusavio bendravimą.

Galima įvesti pozityvaus mokymosi savaitę, dėkingumo savaitę. Per tam tikrą laiką žmogus išmoksta būti pozityvesniu, dėkingu, tai tuo pačiu skatina ir dėmesio koncentraciją mokymuisi. Teigiamas elgesys gerina mokinio vidinę būseną, vaikas tampa atviresnis mokymuisi, geba aplinkoje pastebėti/įžvelgti daugiau privalumų, tai gerina vaiko kūrybiškumą.

**Gerinant vaiko savijautą, didinama motyvacija kas suteikia efektyviau siekti geresnių mokymosi rezultatų.**

**„Mokymąsi vaikai turėtų vertinti kaip nuostabią gyvenimo dovaną, o ne sunkią pareigą.“**

Albertas Einšteinas

**Elgesio keitimo kryptys ir taisyklės**

1. Sudarykite pageidaujamų/tinkamų elgesio formų, kurias turės mokinys išmokti, sąrašą.

Jei naudosite žetonų sistemą, susikoncentruokite ties vienu ar dviem tikslais tam, kad būtų pasiekti akivaizdūs elgesio pasikeitimai.

2. Sudarykite nepageidaujamų/netinkamų elgesio formų sąrašą. Šis sąrašas bus reikalingas tam, kad būtų apibrėžtas mokinio elgesys, kurį demonstruodamas jis praras žetonus.

3. Sudarykite apdovanojimų(kuriuos simbolizuoja žetonai ar lipdukai)sąrašą.

4. Kiekvienam pageidaujamam elgesiui priskirkite tam tikrą vertę, išreikštą žetonais ar lipdukais.Tam, kad tai veiktų efektyviai, reikia visviems apibrėžti pageidaujamo elgesio ir apdovanojimų taisykles.

5. Pateikite mokiniui šią sistemą iš teigiamos pusės. Paprastai mokiniams patinka tokios elgesio skatinimo sistemos, kadangi tai struktūrizuotai, žaidimo forma padeda jiems suprasti, kokio elgesio iš jų laukiama. Paaiškinkite, kad jūs norite padėti jiems išmokti tinkamų elgesio būdų ir įgyti atitinkamų įpročių.

6. Nuosekliai laikykitės sistemos bent 4 savaites. Jei mokinio elgesys pasikeičia pozityvia linkme, toliau jį stiprinkite, pridėdami vieną ar kelias elgesio formas į jo pageidaujamo elgesio sąrašą. Po kelių šios sistemos laikymosi savaičių padarykite pauzę ir stebėkite mokinio elgesį, progresą. Jeigu problema (mokinio netinkamas elgesys) sugrįš, jūs galite vėl naudoti šią schemą. Elgesio lentelę galite naudoti neapibrėžtą laiką.

Norint pasiekti rezultatų, specialistas turi raginti vaiko ar paauglio ugdytojus laikytis kai kurių svarbių taisyklių. Labai svarbu, kad taisyklių laikytųsi tėvai ir su vaiku nuolat dirbantys pedagogai:

**Vaikas neturi girdėti neigiamo savęs kaip asmenybės įvertinimo**, neigiamai gali būti vertinamas konkretus atliktas veiksmas (**derėtų sakyti: tu šiandien 5 kartus kalbėjai, negavęs mokytojos leidimo**; nederėtų sakyti: tu šiandien vėl blogai elgeisi).

Vaikas ar paauglys **nuolat turi jausti ir girdėti, kad jis yra mylimas ir priimamas kaip žmogus**, nepriklausomai nuo to, kaip jis elgiasi.

Sakykite vaikams už ką juos vertinate. Pagalvokite ir apie save, už ką jūs patys save vertinate, pagirkite save, dėkokite sau.

**Psichologinė pagalba – tai mokinio asmenybės ir ugdymosi problemų įvertinimas ir sprendimas, psichologinės pagalbos teikėjams bendradarbiaujant su mokinio tėvais (globėjais, rūpintojais) ir mokytojais, juos konsultuojant. Šios pagalbos tikslas – padėti mokiniui atgauti dvasinę darną, gebėjimą gyventi ir mokytis, o pagrindiniai uždaviniai:**

**•nustatyti mokinio psichologines, asmenybės ir ugdymosi problemas ir padėti jas spręsti;**

**•stiprinti mokytojų, tėvų (globėjų, rūpintojų) gebėjimą bendrauti su mokiniais, turinčiais psichologinių problemų;**

**•padėti laiduoti palankias psichologines sąlygas ugdymo(si) procese.**

Pagarbiai - Psichologė Virginija Lukošiūnaitė

(Bus daugiau)